অনেকেই হয়তো জানেন না, লেভ ইয়াসিনকে গোল দিয়েছিলেন যে একমাত্র ভারতীয় ফুটবলার, তিনি এক বাঙালি: সুশান্ত ঘোষ। তিনি আজ আর পৃথিবীতে নেই। ১৯৫৫ সালে শৈলেন মান্নার নেতৃত্বে রাশিয়ায় শুভেচ্ছা সফরে গিয়েছিল ভারতীয় দল। খেলেছিল সাতটি ম্যাচ। প্রতিটিতেই খেলেছিলেন সুশান্ত। এই সফরে ভারতীয় দল জয়, পরাজয়, ড্র— সব ধরনের ফলাফলেরই স্বাদ পেয়েছিল। মস্কোয় রাশিয়ার জাতীয় দলের বিরুদ্ধে লেভ ইয়াসিনকে গোল দিয়ে সুশান্ত রুশ ক্রীড়াপ্রেমীদের কাছে দারুণ জনপ্রিয় হয়ে উঠেছিলেন। গোলটি করেছিলেন পেনাল্টি থেকে। মনে রাখতে হবে, তখন ইয়াসিনকে পেনাল্টিতে গোল দেওয়াও ছিল দুঃসাধ্য। খেলাটিতে ভারত ১১-১ গোলে হারে। তবুও এই গোলটি সুশান্তবাবুর জীবনে স্মরণীয় হিসাবে চিহ্নিত হয়েছিল। কলকাতা ময়দানে তিনি রাজস্থান (১৯৪৭-৫০), ইস্টবেঙ্গল (১৯৫১), মোহনবাগান (১৯৫২), উয়াড়ি (১৯৫৩-৫৭), বিএনআর (১৯৫৮-৬৩) ইত্যাদি দলের হয়ে খেলেছিলেন। সন্তোষ ট্রফিতে বাংলার হয়ে প্রতিনিধিত্ব করেন ১৯৫৫ সালে।